খরস্রোতা নদীর মতো মন্তব্যের জন্য অস্মিতাকে অভিনন্দন জানাই। দীর্ঘ স্বাধীনতা-সংগ্রামে বামদলের অসাধারণ ভূমিকার কথা ভুলতে পারি না, তবে এ-সময়ের বামদলগুলোর সাধারণ কর্মকাণ্ড বা কখনও-কখনও ‘নীরবতা হিরণ্ময়’-নীতি দেখে হতাশই হয়ে পড়ি। আমার জনৈক তরুণ কবিবন্ধুর অভিজ্ঞতার কথা বলি : তাকে গত বছর ছাত্র ফ্রন্টের এক কর্মী কুশলাদি বিনিময়ের পর দু’টি স্মারকপত্র (বিশ্ববিদ্যালয়ের শিক্ষাব্যবস্থা সংক্রান্ত) দেয় স্বাক্ষর করার জন্য; বন্ধু সাগ্রহে স্বাক্ষর দিয়ে বিদায় চাইলে ছাত্রকর্মীটি নীচু স্বরে বললেন, ‘আমরা স্বাক্ষরপ্রতি দু’টাকা ক’রে নিচ্ছি।’ পাশে দু’জন ছাত্রীকর্মী থাকায় বন্ধু বিনাবাক্যে পাঁচ টাকার নোট ‘গোবিন্দায় নমঃ’ ক’রে স’রে পড়ে! আরেক কবিবন্ধুর সঙ্গে কিছুদিন আগে গিয়েছিলাম তার কলেজের অধ্যক্ষার বাসায়, চা-পানের আমন্ত্রণে। সদালাপী এই বৃদ্ধা কথাপ্রসঙ্গে জানালেন যে প্রতিমাসে তাঁর কাছ থেকে ছাত্র ইউনিয়নের ছাত্রীকর্মীরা ‘নাতনিসুলভ আবদার’ খাটিয়ে চাঁদা নিয়ে যান। এ-বিষয়ে তাঁর অসন্তোষ চাপা থাকেনি। এই তো সেদিন (৭ মার্চ ২০১০) চট্টগ্রাম শহরের চেরাগিতে পাহাড়িনিগ্রহের প্রতিবাদ জানিয়ে বক্তৃতা-গানের একান্নবর্তী অনুষ্ঠান করলেন বিভিন্ন সাংস্কৃতিক দলের সঙ্গে একটি বামদলের কিছু কর্মী; প্রচারপত্র ছাপিয়ে, রীতিমতো কাগজের বাকশো বানিয়ে চাঁদা সংগ্রহ করলেন তাঁরা। প্রতিদিনের চেনা লোকজনের বাইরে তেমন কাউকে দেখা গেল না সে-অনুষ্ঠানে — ওই দলেরই সব নেতা-কর্মী ছিলেন কি না সন্দেহ! এসব প্রতিবাদের সঙ্গে একাত্মতা অনুভব করেন ব’লেই (কিংবা পূর্বোক্ত বন্ধুটির মতো ‘লোকলজ্জা’র খাতিরেই) অনেকে চাঁদা দেন। চাঁদা নিয়ে বামদলগুলো কাজের কাজ যে কিছু করে না, তাও নয় অবশ্য (শীতবস্ত্র-বিতরণ স্মর্তব্য), কিন্তু পিপীলিকাস্বভাবে মূলত তহবিল গড়তে থাকলে বামদলগুলোর সঙ্গে এনজিও-র কোনো পার্থক্য রচিত হয় কি আদৌ?